《送同年蒲叔范察判杭州监》
宋代·王畴

释之久未调，王粲当从军。谓言塞垣事，壮气横风云。

育材幸明代，荐贤无令君。如无汉酤冗，沈此荆山珍。

萍氏本讥酒，周官有彝伦。孝武事却攘，志清天地屯。

连兵无时已，四海萧然贫。官始操酿具，榷之饱师人。

利源一以泄，颓波荡无垠。糜谷费耒耜，良糵争清醇。

酒禁著律令，犯笞及其身。狂药乃陷阱，伤哉尧舜民。

炎灵属我后，天资英且仁。邦力早雄富，汉制仍相循。

岁赋二千万，经入固已勤。弥年拥武节，聚边清国氛。

雄雄百万师，跨迈击燕秦。仰给倾武库，赏赍图戎勋。

加敛犹不足，返古当何云。杭城东南剧，地将湖海邻。

榷利冠天下，旗亭压重闉。彼虽斗筲职，亦择才英臣。

风露气已肃，溪潭寒弥新。沙榜朝汍汍，吴涛暮沄沄。

南州近牛斗，气象雄霜旻。汀枫变老蘖，赤叶晴相纷。

尝茶泊幽寺，观鱼下轻䑳。行当收翘楚，宁复混蒸薪。

无为狎吴叟，坐恋秋江莼。

作者简介：（?—1065）宋曹州济阴人，字景彝。王博文子。以父荫补将作监主簿。第进士，累迁太常博士、翰林学士。吏治审密，文辞严丽，以贾昌朝荐，编修《唐书》。仁宗猎近郊，畴引十事以谏。英宗时，官至枢密副使。卒谥忠简。